Fødselsdagsselskabet var ved midnatstid på vej fra en privatfest ind til Aalborg centrum i bus, da festligheden pludselig stoppede, da en bare 16-årig dreng og to af hans venner stod på bussen ved Burger King ved City Syd. Af endnu uvisse årsager opstod der skænderi mellem de tre unge og fødselsdagsselskabet, og det endte med, at den 16-årige dreng trak en kniv og stak fødselaren, en 20-årig mand med kniv. Knivstikket ramte den 20-årige i venstre skulder og betegnes som et dybt stik. Dog var den 20-årige mand, der kommer fra Aalestrup, ikke i livsfare, oplyser vagtchefen hos Nordjyllands Politi, som tilføjer, at man endnu ikke kender motivet til knivstikkeriet, men den 20-årig og den 16-årige kender ikke hinanden. Den 16-årige dreng flygtede fra stedet, men blev kort efter fundet i området omkring dyrskuepladsen af politiet, der kom til stedet med hunde. Han blev straks anholdt og er lørdag formiddag fortsat til afhøring hos politiet. Han fremstilles i grundlovsforhør lørdag eftermiddag og er kendt af politiet for lignende kriminalitet.

Referat:
En ellers festlig fødselsdagsfest fik en brat og blodig afslutning for en flok unge mennesker på vej i byen, da fødselaren pludselig blev stukket ned med kniv, da de var på vej med bus ind til centrum.